Els camions i els operaris reprenen hui les obres de remodelació del CEIP Sant Joan de Ribera
2025-07-24

Hui dimarts 2 de febrer s’han reprès les obres de reforma del CEIP Sant Joan de Ribera després de l’aturada que ha patit després del mes d’agost en detectar-se, per part de l’empresa adjudicatària de l’obra, problemes constructius addicionals als ja previstos en el projecte. Açò va suposar la paralització de la mateixa i la realització d’un projecte modificat que suplementara els problemes detectats.

L’Ajuntament va aprovar el passat mes de desembre el projecte modificat de les obres i estava a l’espera de la finalització dels tràmits de la Conselleria per a l’inici de les mateixes, moment que s’ha produït aquest matí amb la tornada dels camions i els operaris a l’edifici del col·legi.

Per a l’alcalde de Burjassot, Rafa García, i per a Laura Espinosa, regidora d’Educació, “hui és el dia en què realment s’han engegat les esperances de tota la comunitat educativa del CEIP Sant Joan de Ribera, hui, per fi, tornen els camions i els operaris a treballar en l’edifici. És important continuar donant passos per poder veure el final d’aquesta remodelació, i és important tot el treball que s’ha fet des de la comunitat educativa, des del propi Ajuntament, des de l’Ampa, des de tots els fronts, perquè l’obra seguira el seu curs i no caiguera en l’oblit. Ara sí que estem ja en la recta final, i estarem molt pendents que s’acabe en els terminis que correspon per poder iniciar ja el curs que ve les classes en les dependències reformades. Estem segurs que els nostres menuts podran gaudir en breu d’un col·legi en condicions”.

El citat projecte modificat de 45.000€, arreplega la millora dels pilars de la planta baixa, el canvi del paviment en les zones que així ho requerisquen de la planta primera, el desmuntatge i trasllat de les baixants i canals i, amb açò, la desaparició de la fossa sèptica.